Fasteignakaup sex ára suður-kóreskrar Youtube-stjörnu hafa vakið heimsathygli , en kaupverðið nam hvorki meira né minna en einum milljarða króna . Hin kornunga Boram er með 30 milljón fylgjendur á Youtube og hefur frægð hennar gefið afar vel í aðra hönd . Tekjur hennar renna í fjölskyldufyrirtækið Boram Family sem stýrt er af foreldrum hennar . CNN greinir frá því að fyrirtækið hafi nýverið fjárfest í fimm hæða húsi í hinu rómaða Gangnam-hverfi í Seúl og var kaupverðið 9,5 milljarðar won , eða sem nemur 975 milljónum króna . Boram heldur úti tveimur stöðvum á Youtube . Annars vegar stöð þar sem hún fer yfir og gefur leikföngum einkunn og eru fylgjendur hennar þar 13,6 milljónir . Hins vegar heldur hún úti sérstöku videobloggi þar sem hún sýnir alls kyns uppátæki . Vinsælasta klippan hennar hefur fengið yfir 376 milljón áhorf . Myndbandið er sex og hálf mínúta að lengd og sýnir Boram og vini hennar borða núðlur . En sum myndböndin sem hún hefur birt eru umdeild og hafa grasrótarsamtök lýst því yfir að þau kunni að hafa slæm áhrif á þroska ungra barna . Þannig sýnir eitt myndband Boram stela peninga úr veski föður síns og keyra bíl á götum úti . Samtökin Save the Children hafa meira að segja kært myndbönd hennar til lögreglu og voru foreldrar hennar skikkaðir á námskeið um barnamisnotkun . Barnamyndbönd á Youtube eru risastór iðnaður og hafa barnastjörnur sprottið upp eins og gorkúlur . Tekjuhæsta barnastjarnan er hinn 7 ára Ryan Kaji , en tekjur hans í fyrra voru metnar á 22 milljónir dollara . Hann er með tæplega 21 milljón fylgjenda . Tekjurnar koma af auglýsingum sem sýndar eru áður en myndböndin hefjast og frá stórfyrirtækjum sem borga stjörnunum fyrir að fjalla um eða sýna vörur þeirra . Vinsældir þessara Youtube-barna hafa vakið upp áhyggjur af því að barnaníðingar noti myndböndin til að komast í tæri við börn og til að sporna við þessu ákvað Youtube að loka fyrir ummæli við myndbönd sem skarta börnum . Hér að neðan má horfa á vinsælasta myndband Boram .